钦定古今图书集成/明伦汇编/官常典/第777卷 > 沈昙庆
## 钦定古今图书集成/明伦汇编/官常典/第777卷 > 沈昙庆

按《宋书》本传，“昙庆，吴兴武康人，侍中怀文从父兄也。
父发，员外散骑侍郎，早卒。吴兴太守王韶之为之诔
焉。昙庆初辟主簿、州从事、西曹主簿，长沙王义欣后
军镇军主簿。遭母忧，哀毁致称本县令诸葛阐之公
解言上服，释，复为主簿。义欣又请为镇军记室参军，
出为馀杭令，迁司徒主簿，江夏王义恭太尉录事参”
军，尚书右丞。时岁有水旱，昙庆议立常平仓，以救民
急，太祖纳其言，而事不行。领本邑中正，少府，扬州治
中从事史，始兴王濬卫军长史。元凶弑立，世祖入讨
劭，遣昙庆还东募人，安东将军随王诞收付永兴县
狱，久之被原。世祖践祚，除东海王㭏抚军长史，入为
尚书吏部郎，江夏王义恭大司马长史、南东海太守、
左卫将军。大明元年，督徐兖二州及梁郡诸军事、辅
国将军、徐州刺史。时殿中员外将军裴景仁助戍彭
城，本伧人多悉戎荒事，昙庆使撰《秦记》十卷，叙苻氏
僭伪本末，其书传于世。明年，复征为左卫将军，加给
事中，领本州大中正。三年，迁祠部尚书。其年卒，时年
五十七。追赠本官。昙庆谨实清正，所莅有称绩。常谓
子弟曰：“吾处世无才能，政图作《大老子》耳。”世以长者
称之。